2025-05-22

Informacija žiniasklaidai

**Didžiausia ILTE paskola: naujai presuotų padėklų blokelių gamyklai Marijampolės rajone – 77 mln. eurų**

Marijampolės rajone iš medienos pramonės atliekų jau netrukus bus pradėti gaminti aukštos pridėtinės vertės presuoti padėklų blokeliai. Nacionalinis plėtros bankas ILTE skiria 77 mln. eurų finansavimą naujai, moderniai UAB „JPresswood“ gamyklai. Bendra projekto vertė daugiau nei 100 mln. eurų.

„Šis projektas – puikus pavyzdys, kaip inovatyvūs ir tvarūs sprendimai gali virsti stambiomis investicijomis, prisidedančiomis prie tolygios regionų plėtros. Ministerija šiam projektui yra suteikusi stambaus investicinio projekto statusą neatsitiktinai – tai viena reikšmingiausių pramonės investicijų Marijampolės regione per pastaruosius metus. Tokie projektai kuria aukštą pridėtinę vertę, stiprina regionų ekonomiką ir rodo, kad Lietuva geba diegti pažangias, aplinkai draugiškas technologijas“, – sako ekonomikos ir inovacijų viceministras Marius Stasiukaitis.

Paskolos lėšomis finansuojama visiškai automatizuota presuotų padėklų blokelių gamykla pradės veikti 2027 metų antrąjį pusmetį. Planuojama, kad gamykla kasmet pagamins 200-250 tūkst. kubinių metrų padėklų blokelių, kaip pagrindinę žaliavą naudodama medienos pramonės atliekas – pjuvenas, skiedras ir žievę. Viena iš pagrindinių žaliavų tiekėjų taps Europoje lyderiaujanti, daugiau kaip 30 metų patirtį turinti medinių padėklų elementų gamintoja UAB „Juodeliai“, priklausanti tai pačiai „TMV Capital“ įmonių grupei. Tikimasi, kad naujoje gamykloje bus sukurta apie 150 naujų darbo vietų.

„Šis projektas – puikus žiedinės ekonomikos pavyzdys, kai vertę sukuriame iš to, kas anksčiau buvo laikoma atliekomis. Naudojant UAB „Juodeliai“ šalutinę produkciją – pjuvenas, skiedras ir žievę, sukuriame tvarią sinergiją tarp dviejų grupės įmonių. Toks modelis leidžia efektyviai išnaudoti išteklius, sumažinti CO₂ emisijas bei padeda kurti aukštos pridėtinės vertės „draugišką aplinkai“ produktą“, – teigia „TMV Capital“ įmonių grupės savininkas Andrius Zimnickas.

Pasak ILTE vadovo Dainiaus Vilčinsko, tokio masto projektai ne tik demonstruoja Lietuvos verslo gebėjimą įgyvendinti sudėtingus inžinerinius sprendimus, bet ir atskleidžia viešojo bei privataus sektoriaus bendradarbiavimo potencialą.

„Naujoji gamykla sustiprins Lietuvos pozicijas tvarių pramoninių sprendimų srityje ir taps viena didžiausių tokio tipo gamyklų Europoje. UAB „JPresswood“ projektas prisidės prie eksporto augimo ir pademonstruos, kaip išmaniai galima panaudoti vietinius išteklius. Tai – didžiausia paskola, kurią esame suteikę, ir ji puikiai atspindi ILTE siekį finansuoti pažangias, reikšmingą poveikį kuriančias investicijas, kurios prisideda prie šalies ekonomikos stiprinimo ir tvaraus augimo“, – sako D. Vilčinskas.

Paskola įmonei suteikta pagal Ekonomikos ir inovacijų ministerijos inicijuotą ILTE priemonę „Milijardas verslui“ ir finansuojama Ekonomikos gaivinimo ir atsparumo didinimo priemonės lėšomis. Pagal finansinę priemonę „Milijardas verslui“ šiuo metu jau pasirašyta 11 sutarčių, kurių bendra vertė siekia beveik 243 mln. eurų. Be to, priimta dar 16 teigiamų sprendimų, kurių bendra suma sudaro papildomus 289 mln. eurų planuojamo finansavimo.